### NN 100/2016 (2.11.2016.), Odluka o minimalno potrebnim deviznim potraživanjima

HRVATSKA NARODNA BANKA

2150

Na temelju članka 77. i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donio je 26. listopada 2016.

ODLUKU

O MINIMALNO POTREBNIM DEVIZNIM POTRAŽIVANJIMA

I.

Ovom se Odlukom propisuju obveznici, postotak, način i rokovi izvješćivanja i održavanja minimalno potrebnog iznosa deviznih potraživanja u odnosu prema deviznim obvezama te devizna potraživanja kojima se održava i devizne obveze na temelju kojih se utvrđuje obveza održavanja minimalno potrebnog iznosa deviznih potraživanja.

II.

Obveznici su održavanja minimalno potrebnog iznosa deviznih potraživanja u odnosu prema deviznim obvezama:

– kreditne institucije, i to banke i štedne banke, sa sjedištem u Republici Hrvatskoj koje su dobile odobrenje za rad od Hrvatske narodne banke i

– podružnice kreditnih institucija iz trećih država koje su od Hrvatske narodne banke dobile odobrenje za osnivanje podružnice kreditne institucije iz treće države

(u nastavku teksta: banke) te

– podružnice kreditnih institucija iz druge države članice Europske unije za koje je njezino nadležno tijelo dostavilo obavijest Hrvatskoj narodnoj banci o osnivanju podružnice u Republici Hrvatskoj (u nastavku teksta: podružnice iz EU-a).

III.

Banke u devizna potraživanja u smislu ove Odluke uključuju:

– stranu gotovinu,

– čekove koji glase na stranu valutu,

– devizne tekuće račune,

– devizne depozite kod Hrvatske narodne banke,

– devizne depozite po viđenju,

– devizne depozite s preostalim rokom dospijeća do tri mjeseca,

– dospjele devizne depozite,

– vrijednosne papire stranih financijskih institucija i stranih država koji se drže radi trgovanja i koji su raspoloživi za prodaju – instrumente tržišta novca, obveznice i druge dugoročne dužničke instrumente,

– vrijednosne papire stranih financijskih institucija i stranih država u devizama koji se drže do dospijeća i koji se vrednuju po fer vrijednosti u RDG-u (kojima se aktivno ne trguje) s preostalim rokom dospijeća do tri mjeseca – instrumente tržišta novca, obveznice i druge dugoročne dužničke instrumente s preostalim rokom dospijeća do tri mjeseca i

– devizne obratne repo poslove sa stranim financijskim institucijama, s preostalim rokom dospijeća do tri mjeseca, ako već nisu uključeni u devizna potraživanja navedena u ovom stavku.

IV.

Podružnice iz EU-a u devizna potraživanja u smislu ove Odluke uključuju u nastavku navedene instrumente, koji su definirani Uputom za statističko i bonitetno izvješćivanje, a koja je sastavni dio Odluke o statističkom i bonitetnom izvješćivanju:

– A0101 Gotov novac

– A0102 Čekovi i drugi instrumenti plaćanja

– A0201 Računi za namiru kod HNB-a

– A0202 Ostali depoziti kod HNB-a

– A0203 Izdvojena obvezna pričuva

– A0206 Depoziti

– A0209 Obratni repo krediti

– A0231 Depoziti u otkaznom roku

– A0301 Obveznice

– A0302 Komercijalni zapisi

– A0303 Blagajnički i trezorski zapisi

– A0304 Certifikati o depozitu

– A0307 Mjenice.

Dnevno stanje za svaki radni dan svakog instrumenta iz prethodnog stavka utvrđuje se u skladu sa slogom AA (iz Upute za statističko i bonitetno izvješćivanje), uz obilježje »Valuta«: sve valute osim kune i obilježje »Vrsta iznosa«: 1 + 2 – 7 + 8 + 10 + 12.

Za instrumente A0206, A0209, A0231, A0301, A0302, A0303, A0304 i A0307 uključuju se protustranke koje pripadaju sektoru nerezidenta: 1210, 1220, 1230, 1240, 1250, 1260, 1270, 1280, 1290 i 1311.

Za instrumente A0301, A0302, A0303, A0304 i A0307 uključuje se obilježje »Portfelj«: DRT, RZP, FVO i DDD.

Za instrumente A0301, A0302, A0303, A0304 i A0307, obilježje »Portfelj«: FVO i DDD i za instrumente A0206, A0209 i A0231 uključuje se dio s preostalim rokom dospijeća do tri mjeseca.

Dnevno stanje za svaki radni dan utvrđeno prema navedenim kriterijima u ovoj točki izračunava se agregirano za sve navedene protustranke i iskazuje u kunama primjenom srednjeg tečaja Hrvatske narodne banke koji vrijedi za pojedini radni dan.

V.

Iznimno, za razdoblje od 11. kolovoza 2016. do 8. studenoga 2017. u devizna potraživanja, u smislu ove Odluke, banke i podružnice iz EU-a uključuju i nominalni iznos trezorskog zapisa Ministarstva financija Republike Hrvatske izdanog u eurima na aukciji održanoj 9. kolovoza 2016. i uplaćenog 11. kolovoza 2016., također u eurima, ISIN: HRRHMFT745X5.

U devizna potraživanja, u smislu ove Odluke, banke i podružnice iz EU-a također uključuju potraživanja po kreditima u kunama i u kunama s valutnom klauzulom, danima gospodarskim subjektima u sklopu Programa razvoja gospodarstva, i to u visini 50% iznosa nedospjele glavnice koja je u skladu s navedenim Programom financirana iz sredstava banaka.

VI.

Banke u devizne obveze u smislu ove Odluke uključuju:

– redovne devizne račune,

– posebne devizne račune pravnih osoba, devizne račune i devizne štedne uloge po viđenju stanovništva,

– obveze po izdanim vrijednosnim papirima u devizama (osim vlasničkih vrijednosnih papira),

– obveze po izdanim dužničkim vrijednosnim papirima u kunama s valutnom klauzulom (jednosmjernom ili dvosmjernom),

– primljene oročene devizne depozite,

– primljene kunske depozite s valutnom klauzulom (jednosmjernom ili dvosmjernom),

– primljene devizne kredite,

– primljene kunske kredite s valutnom klauzulom (jednosmjernom ili dvosmjernom),

– hibridne i podređene instrumente u devizama,

– hibridne i podređene instrumente u kunama s valutnom klauzulom,

– ostale financijske obveze u devizama i

– devizne repo poslove, ako već nisu uključeni u devizne obveze navedene u ovom stavku.

VII.

Podružnice iz EU-a u devizne obveze u smislu ove Odluke uključuju u nastavku navedene instrumente, koji su definirani Uputom za statističko i bonitetno izvješćivanje:

– P0201 Transakcijski računi

– P0202 Štedni depoziti

– P0203 Oročeni depoziti

– P0204 Depoziti u otkaznom roku

– P0205 Ograničeni depoziti

– P0207 Krediti s osnove prekoračenja po transakcijskim računima

– P0208 Primljeni prekonoćni krediti

– P0209 Krediti na osnovi repo poslova

– P0210 Financijski najam (engl. leasing)

– P0211 Primljeni sindicirani krediti

– P0212 Ostali primljeni krediti

– P0213 Maržni depoziti

– P0501 Obveznice

– P0502 Komercijalni zapisi

– P0505 Certifikati o depozitu

– P0506 Neprenosivi instrumenti (dužnički vrijednosni papiri)

– P0601 Ostale financijske obveze kojima se trguje – short selling.

Dnevno stanje za svaki radni dan svakog instrumenta iz prethodnog stavka utvrđuje se u skladu sa slogom AA (iz Upute za statističko i bonitetno izvješćivanje), uz obilježje »Vrsta iznosa«: 1 + 2 – 7 + 8 + 10 + 12. Tako utvrđeno dnevno stanje izračunava se agregirano za sve protustranke, pri čemu se isključuju protustranke navedene u točki VIII. stavku 2. ove Odluke.

Pritom se posebno izračunava dnevno stanje svakog instrumenta u devizama, uz obilježje »Valuta«: sve valute osim kune, i u kunama s valutnom klauzulom, uz obilježje »Valuta«: kuna i obilježje »Indeksacija«: jednosmjerna i dvosmjerna valutna klauzula.

VIII.

U smislu ove Odluke banke i podružnice iz EU-a u devizna potraživanja ne uključuju potraživanja:

– od drugih banaka i podružnica iz EU-a iz točke II. ove Odluke i

– od Hrvatske banke za obnovu i razvitak.

U smislu ove Odluke banke i podružnice iz EU-a u devizne obveze ne uključuju obveze prema:

– drugim bankama i podružnicama iz EU-a iz točke II. ove Odluke,

– Hrvatskoj banci za obnovu i razvitak,

– Međunarodnoj banci za obnovu i razvoj,

– Međunarodnoj financijskoj korporaciji,

– Razvojnoj banci Vijeća Europe,

– Europskoj banci za obnovu i razvoj,

– Europskoj investicijskoj banci,

– Europskom investicijskom fondu,

– Europskom fondu za jugoistočnu Europu i

– Fondu za zeleni rast jugoistočne Europe.

Iznimno od stavaka 1. i 2. ove točke, štedne banke u devizna potraživanja u smislu ove Odluke mogu uključiti i devizna potraživanja od banaka iz točke II. ove Odluke u iznosu u kojem ona prelaze devizne obveze prema bankama iz točke II. ove Odluke.

IX.

Devizna potraživanja i obveze banke i podružnice iz EU-a iskazuju u kunama primjenom srednjeg tečaja Hrvatske narodne banke koji vrijedi za pojedini radni dan.

Iznimno od prethodnog stavka, banke devizna potraživanja i obveze u kunama s valutnom klauzulom iskazuju po ugovorenom tečaju.

X.

Banke i podružnice iz EU-a obvezne su minimalno 17% deviznih obveza održavati deviznim potraživanjima svaki radni dan.

XI.

Banke su obvezne izvještavati Hrvatsku narodnu banku o održavanju minimalno potrebnih deviznih potraživanja na obrascima DP/DO 1 i 2, koji su sastavni dio ove Odluke.

Podružnice iz EU-a obvezne su izvještavati Hrvatsku narodnu banku o održavanju minimalno potrebnih deviznih potraživanja na obrascima P-DP/DO 1 i 2, koji su sastavni dio ove Odluke.

Ispunjeni obrasci DP/DO 1 i 2 te P-DP/DO 1 i 2 za svaki radni dan u proteklom mjesecu dostavljaju se jednokratno Hrvatskoj narodnoj banci, najkasnije do 12 sati 10. radnog dana u tekućem mjesecu.

XII.

Radnim danima u smislu ove Odluke smatraju se dani od ponedjeljka do petka, a neradnim se danima smatraju subota, nedjelja i blagdani.

XIII.

Na dan stupanja na snagu ove Odluke prestaje važiti Odluka o minimalno potrebnim deviznim potraživanjima (»Narodne novine«, br. 59/2008., 17/2009., 23/2009., 30/2011., 18/2012., 67/2012., 104/2013., 44/2014., 16/2015., 140/2015., 59/2016. i 69/2016.).

XIV.

Banke su prve obrasce DP/DO 1 i 2, a podružnice iz EU-a prve obrasce P-DP/DO 1 i 2 u skladu s ovom Odlukom dužne dostaviti Hrvatskoj narodnoj banci do 15. studenoga 2016. s podacima za listopad 2016.

XV.

Ova Odluka stupa na snagu dan nakon dana objave u »Narodnim novinama«.

O.br.: 317-020/10-16/BV

Zagreb, 26. listopada 2016.

Guverner
Hrvatske narodne banke
prof. dr. sc. Boris Vujčić, v. r.

**[**PRILOZI**](dodatni/441981.pdf)**

100 02.11.2016 Odluka o minimalno potrebnim deviznim potraživanjima

100 02.11.2016 Odluka o minimalno potrebnim deviznim potraživanjima